Framkvæmdastjóri Markaðsstofu Norðurlands segir það óásættanlegt að vegir á vinsæla ferðamannastaði séu lokaðir stóran hluta árs. Kallað er eftir því að vegamál ferðaþjónustunnar verði tekin til gagngerrar endurskoðunar.
Millilandaflug um aðra flugvelli en Keflavíkurflugvöll hefur aukist og ferðamenn því í meira mæli að heimsækja staði til dæmis á Norður- og Austurlandi. Arnheiður Jóhannsdóttir, framkvæmdastjóri Markaðsstofu Norðurlands segir vegamál gera ferðaþjónustufyrirtækjum erfitt fyrir.
Við erum alltaf að vinna að því að kynna ákveðna segla, stóra segla eða mesta aðdráttaraflið okkar sem eru m.a. Dettifoss og Demantshringurinn og Hvítserkur og það er bara ófært stóran hluta ársins að þessum stöðum og það er óásættanlegt, algjörlega.
Arnheiður segir það einnig ákveðið öryggismál að það sé hægt að treysta á mokstur. Hún segir þó jafnframt að vegum sé stundum lokað þó ekki beri nauðsyn til.
Þetta hefur svolítið verið þannig núna að það er lokað nægilega snemma til að enginn lendi í vandræðum og þá er vegurinn lokaður þó hann sé kannski bara fullfær. Menn eru að lenda í því að selja kannski súperjeppaferð á veg sem er bara í fínu lagi og það keyrir fram hjá þeim einhver smábíll sem er bara auðvitað mjög óþægileg staða fyrir ferðaskrifstofuna að vera í.
Lélegir malarvegir hefti einnig umferð þeirra ferðamanna sem vilja ferðast utan hringvegarins. Með auknu millilandaflugi um Akureyrarflugvöll muni fleiri vilja fara á þessa staði.
Þannig að það þarf í rauninni bara að fara í fulla endurskoðun á þessum innviðum okkar og ég vona bara að t.d. að flug Niceair, ef vel gengur, að það ýti á þetta. Vegna þess að þegar fjöldinn er orðinn meiri þá verður að koma þessum þáttum í lag.
